Pierre abbé a melegek pártján | Háttér Társaság
Pierre abbé a melegek pártján
2005. november 10., csütörtök
Egyháza hivatalos irányvonalával szembefordulva elismerné a meleg életközösségeket, sőt még az örökbefogadást sem tagadná meg okvetlenül a meleg pároktól Pierre abbé, a kereszténység egyik legkarizmatikusabb alakja, Franciaország legendás élő szentje.
A 93 éves, immár tolószékben ülő pap, aki Franciaország legnépszerűbb közéleti személyisége, 'Istenem! Miért? címmel rövidesen megjelenő könyvében állást foglal a katolikus papok cölibátusának feloldása, nők pappá szentelése mellett és bevallja, hogy fiatalabb korában szüzességi fogadalma ellenére neki magának is voltak futó szexuális kapcsolatai.
Pierre atya – egyházától eltérően - megértően ír a melegekről. Megérti – írja – „sok homoszexuális pár őszinte vágyát arra, hogy a társadalommal is elismertesse gyakran titokban és kirekesztésben megélt szerelmét.” Elárulja, hogy haláláig egy Peretti nevű pap volt a titkára, aki soha nem csinált titkot homoszexualitásából és a melegek egyházon belüli elfogadásáért küzdő vallási szervezet, a Dávid és Jonatán egyik alapítója volt.
A világ elesettjeinek megsegítésére létrehozott Emmaus Közösség világszerte tisztelt alapítója mindamellett nem használná a házasság kifejezést az egynemű párok esetében, mert ez a szó – mint mondta - túlságosan meggyökerezett a köztudatban, mint férfi és nő köteléke. A házasság fogalmának egyik napról a másik való kiterjesztése az azonos nemű párokra – szerinte – „traumát és erős társadalmi destabilizációt okozna”. A szegények gyámolítója ezért inkább valamilyen más elnevezést, például életközösséget vagy szövetséget, köteléket javasol.
Pierre atya, a hajdani antifasiszta ellenálló, volt parlamenti képviselő, akinél jobban senki más nem tisztelnek a franciák, nem tagadná meg okvetlenül az örökbefogadás jogát sem a meleg pároktól. Szerinte ez egy bonyolult kérdés, amelyet nem lehet egyetlen kézmozdulattal elintézni. Az abbé hosszú időt adna arra, hogy pszichológusok nagyon komolyan tanulmányozzák és a konkrét tapasztalatok alapján valóságban is felmérjék, hogy nem okoz-e lelki és társadalmi kárt egy gyermeknek az, hogy egynemű szülők nevelik. Szerinte mindenekelőtt ezt kellene tisztázni, mielőtt kerek-perec megtagadnák a szülői jogokat a meleg pároktól.
A francia sajtó szerint a katolikus egyház legendás alakjának szigorú tabukat feszegető önéletrajza bombaként fog robbanni. Hosszú éveken át az abbé vezette a franciaországi népszerűségi listákat, s csak a közelmúltban vette a helyét Zinédine Zidane futbballista, de csak azért, mert az agg pap már maga kérte, hogy ne szerepeltessék a listán.